Hvad er forældremyndighed: Børn og unge under 18 år er under forældremyndighed, medmindre barnet eller den unge er blevet gift. At have forældremyndigheden over et barn vil sige, at man har pligt til at drage omsorg for barnet og kan træffe beslutning om barnets personlige forhold ud fra barnets interesser og behov. Forældrene kan aftale at overføre forældremyndigheden fra den ene af forældrene til den anden af forældrene. Aftalen skal indsendes til Rigsombuddet for at være gyldig–se skema om anmeldelse af overførsel af forældremyndighed samt yderligere vejledning under” blanketter” i højre side. I sjældne tilfælde kan en anden end forældrene få forældremyndigheden. Dette kan f. eks. ske, når begge forældrene er døde. Forældrene kan også overdrage forældremyndigheden til en anden. Bor forældrene ikke sammen, træffes de daglige beslutninger af den forælder, der har barnet boende, mens de vigtigste beslutninger træffes af forældrene i fællesskab. Dette gælder for eksempel beslutninger om, hvad barnet skal hedde, hvor barnet skal bo, hvor barnet skal gå i skole, hvilken tro barnet skal opdrages i, udstedelse af pas til barnet m. m., mens mindre og mere dagligdagsbeslutninger træffes af den forælder, der har barnet boende. Den fælles forældremyndighed kan ophæves ved anmeldelse til Rigsombuddet, hvis begge forældre ønsker det og er enige om, hvem der skal have forældremyndigheden alene. Såfremt en af forældrene ønsker den fælles forældremyndighed ophævet, men forældrene ikke er enige om ophævelsen, må domstolen træffe afgørelse om ophævelsen af den fælles forældremyndighed, og hvem der fremover skal have forældremyndigheden alene over barnet. En aftale om fælles forældremyndighed skal anmeldes til Rigsombuddet for at være gyldig. Anmeldelsen sker på en særlig blanket. Anmeldelse af aftalen kan også ske før barnets fødsel, såfremt faderskabssagen er afsluttet ved Landfogeden (Politimesteren på Færøerne). Blanketten skal underskrives af begge forældre. Når Rigsombuddet har modtaget anmeldelsen, sender Rigsombuddet en genpart af anmeldelsen med kvittering for modtagelsen, som dokumentation for den aftalte fælles forældremyndighed–se skema om anmeldelse af fælles forældremyndighed samt yderligere vejledning under” blanketter” i højre side. Den anden forælder har dog også rettigheder. Den forælder, der ikke har forældremyndigheden har stadig ret til samvær med barnet. Der er samme ret til samvær, uanset om man har del i forældremyndigheden eller ej. Der er også ret til mundtlig orientering om barnets forhold fra offentlige myndigheder, jf. ovenfor under afsnittet: "Hvad er forældremyndighed".